**Ciku! Ciku!**

Žila ir šerkšnota, sunkiai alkūnėmis užgulusi, spaudžia visus žiema. Užsimaukšlinę storas sniego kepures, liūdni kniūbso stogai. Nusvirusios medžių šakos, pikto vėjo linguojamos, brauko kietą, neįlaužiamą ledo plutą.

Speigas, brrr! Kas gyvas prie ugnelės glaudžiasi, o atsidūręs plyname lauke ar užpustytame miške, kalena dantimis. Iš šalčio, o dar labiau – iš baimės.

Tai ilga žiauri žiema! Rodos, nebebus nei pavasario, nei vasaros...

Ir tada, kai jau vos beiškenti, kai melsvas dūmelis vos vos prasimuša pro nesibaigiančią sniego griūtį, atbunda nedidukas paukštelis.

* Ciku ciku! – užgieda. – Ciku ciku!

Valandėlę nuščiūva laukai ir miškas, kiškių išpėdintos pakrūmės.

* Ciku ciku! – suskamba dar garsiau. – Ciku ciku!

Suklūsta visi žiemos prispaustieji: medžiai, žvėrys ir paukščiai. Ir labai nustemba, atpažinę kuoduotojo vyturio – mažo kuklaus paukštelio, – balsą .

Pastato ausis kailiniuota gauruota žiema, tarp pusnių drybsanti. Kas čia drįsta triukšmauti? Iš pogulio ją kelti?

– Ciku ciku! – nepaliauja grasinti paukštelis. Lyg kažkas kietu daiktu kitą kietą daiktą brūžintų.

– Ei, kas čia toks? – nusismaukia sunkią kepurę žiema, pasikelia ant alkūnių, bet ramybės drumstėjo neįžvelgia. – Kas čia po šimts?

Tada iš niūraus debesio kyšteli saulė. Ji taip pat sustirusi ir nublyškusi, bet jau šypsosi.

– Tik dabar išsimiegojai? Pjūklą tau galanda, pjaus žiemą!

Nusigąsta žiema, iš baltų kailinių išsineria – mat, prišalę buvo – ir puola šiaurės link. Beskubėdama suklumpa, išbarsto iš prijuostės sniegus. Pasūkuriavusi, pagąsdinusi visus, paknopstom išbėga. Juk baisus padaras vejasi ir nesiliauja pjūklą galandęs:

– Ciku ciku! Ciku ciku!

Netrukus vien purvini lopai iš storų žiemos kailinių belieka. Ima čiurlenti latakai ir upeliai, atsimerkia ežerai ir marios. Paukščių pulkai ulbauja suokia per žiemą pailsėjusias balsais.

O kuoduotasis vyturys?

Jo nebesigirdi. Juk neperrėks silpnas balselis galingo choro!

Tačiau nenusiminkime. Kai vėl žiema visus prispaus, jis pirmas pagaląs snapelį.

– Ciku ciku! – išgirsime. – Ciku ciku!

*Pagal knygą: Sluckis, M. Gandro batai. Vilnius: „Vaga“, 1978.*

**Pasakojimo žvaigždė**

1. *Kas ?*

Veikėjai

1. *Kur? Kada?*

Veiksmo vieta, aplinkybės ir laikas

3. *Kas atsitiko?*

Pasakojimo įvykiai.

Veikėjų patyrimai, problemos

1. *Kodėl?*

Kūrinio pagrindinė mintis

1. *Kaip viskas baigėsi?*

Pasakojimo problemos sprendimas

**Pasakojimo planas**

|  |  |  |  |  |  |
| --- | --- | --- | --- | --- | --- |
|  | **Svarbiausias įvykis** | | | |  |
|  | | | |
|  |  | **Įvykiai:** įtampa slūgsta  **Įvykiai**: įtampa kyla |  | | |
|  |  |  |  | |
|  |  |  |  | |
|  |  |  |  |  | |
|  |  | **Pasakojimo problema:**  **Problemos sprendimas:** | |  | |
|  | |

**Veiksmo vieta:**

**Pagrindinė pasakojimo mintis:**

**Pagrindiniai veikėjai**:

**Kiti (antraeiliai) veikėjai:**